Рамсес

Рамсес – Байыркы Египет фараондору (анын ичинде белгилүүлөрү: Рамсес II, Рамсес IV ж. б.). Рамсес II Улуу (такка отургандагы аты – Усер-маат-Расотеп-ен-Ра) – XIX династиянын фараону (Биздин заманга чейинки 14-кылымдын аягы – 13-кылымдын ортосу), Сети Iнин уулу. Анын тушунда Египет кыйла гүлдөп, Палестина жана Түштү Сирияны караткан. Резиденциясын Фивыдан түндүк-чыгыш Дельтага көчүрүп, ал жерге «Пер-Рамсес» шаарын («Рамсес үйү», кийин – Танис) курдурган. Ал Абидос менен Фивыдагы храмдар сыяктуу ири курулуштарды салдырган. Согуштар менен храмдарга жумшалган каражаттар эмгекчилерди жакырдантып, ак сөөктөр менен жрецтерди байыткан; Рамсес IV (III) (такка отургандагы аты – Усер-маат-Рамери-Амон) – XX династиянын фараону (Биздин заманга чейинки 13-кылымдын аягы – 12-кылымдын 70-жылдары). Айрым илимпоздор Рамсес III деп да аташат. Рамсес IVнүн башкаруу мезгилинде өлкө начарлап, элдик толкундоолор көбөйгөн. Ал мамлекеттик төңкөрүштө өлтүрүлгөн. Рамсес IVдөн кийин бийлегендер адабиятта Рамессилер деп аталат (акыркысы 1112–1070-жылдары бийлеген). 
Категория:Тарых
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9